Title: ประกาศสำนักทะเบียนกลาง เรื่อง จำนวนราษฎรของอำเภอที่รวมจัดตั้งขึ้นเป็นจังหวัดบึงกาฬ และอำเภอที่เหลือของจังหวัดหนองคายภายหลังการตั้งจังหวัดบึงกาฬ ตามหลักฐานการทะเบียนราษฎร ณ วันที่ 31 ธันวาคม 2553

ประกาศสำนักทะเบียนกลาง

ประกาศสำนักทะเบียนกลาง
เรื่อง
จำนวนราษฎรของอำเภอที่รวมจัดตั้งขึ้นเป็นจังหวัดบึงกาฬ และอำเภอที่เหลือของ
จังหวัดหนองคายภายหลังการตั้งจังหวัดบึงกาฬ
ตามหลักฐานการทะเบียนราษฎร
ณ วันที่ ๓๑
ธันวาคม ๒๕๕๓[๑]

ตามที่สำนักทะเบียนกลาง ได้ประกาศจำนวนราษฎรทั่วราชอาณาจักรตามหลักฐานการทะเบียนราษฎร
ณ วันที่ ๓๑ ธันวาคม ๒๕๕๓ แยกเป็นกรุงเทพมหานครและจังหวัดต่าง ๆ ซึ่งประกาศเมื่อวันที่
๔ กุมภาพันธ์ ๒๕๕๔ โดยจังหวัดหนองคายมีจำนวนราษฎร ๙๑๒,๙๓๗ คน นั้น

เนื่องจากพระราชบัญญัติตั้งจังหวัดบึงกาฬได้ประกาศในราชกิจจานุเบกษาและมีผลใช้บังคับตั้งแต่วันที่
๒๓ มีนาคม ๒๕๕๔ ประกอบกับในปีพุทธศักราช ๒๕๕๔
จะมีการเลือกตั้งสมาชิกสภาผู้แทนราษฎรเป็นการทั่วไป
ซึ่งรัฐธรรมนูญแห่งราชอาณาจักรไทย พุทธศักราช ๒๕๕๐
ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ๑)
พุทธศักราช ๒๕๕๔ มาตรา ๙๔ วรรคสอง
กำหนดเกณฑ์จำนวนราษฎรต่อสมาชิกสภาผู้แทนราษฎรหนึ่งคนให้คำนวณจากจำนวนราษฎรทั้งประเทศตามหลักฐานการทะเบียนราษฎรที่ประกาศในปีสุดท้ายก่อนปีที่มีการเลือกตั้งเฉลี่ยด้วยจำนวนสมาชิกสภาผู้แทนราษฎรสามร้อยเจ็ดสิบห้าคน
และวรรคสาม กำหนดให้นำจำนวนราษฎรต่อสมาชิกหนึ่งคนที่คำนวณได้ตามวรรคสองมาเฉลี่ยจำนวนราษฎรในจังหวัดเพื่อคำนวณจำนวนสมาชิกสภาผู้แทนราษฎรที่แต่ละจังหวัดจะพึงมี
ดังนั้น เพื่อให้การเลือกตั้งสมาชิกสภาผู้แทนราษฎรประจำปี ๒๕๕๔
เป็นไปด้วยความเรียบร้อย อาศัยอำนาจตามความในมาตรา ๔๕ แห่งพระราชบัญญัติการทะเบียนราษฎร
พ.ศ. ๒๕๓๔ ผู้อำนวยการทะเบียนกลาง
ประกาศจำนวนราษฎรของอำเภอที่รวมจัดตั้งขึ้นเป็นจังหวัดบึงกาฬ
และอำเภอที่เหลือของจังหวัดหนองคายภายหลังการตั้งจังหวัดบึงกาฬตามหลักฐานการทะเบียนราษฎร
ณ วันที่ ๓๑ ธันวาคม ๒๕๕๓ ดังต่อไปนี้

ข้อ ๑  จำนวนราษฎรของอำเภอบึงกาฬ
อำเภอเซกา อำเภอโซ่พิสัย อำเภอบุ่งคล้า อำเภอบึงโขงหลง อำเภอปากคาด อำเภอพรเจริญ
และอำเภอศรีวิไล จังหวัดหนองคาย ซึ่งแยกการปกครองออกจากจังหวัดหนองคาย
รวมตั้งขึ้นเป็นจังหวัดบึงกาฬ ประกอบด้วยเพศชาย ๒๐๓,๖๗๐ คน เพศหญิง
๑๙๙,๘๗๒ คน รวม ๔๐๓,๕๔๒ คน

ข้อ ๒  จำนวนราษฎรของอำเภอเมืองหนองคาย
อำเภอท่าบ่อ อำเภอโพนพิสัย อำเภอศรีเชียงใหม่ อำเภอสังคม อำเภอสระใคร อำเภอเฝ้าไร่
อำเภอรัตนวาปี และอำเภอโพธิ์ตาก จังหวัดหนองคาย ประกอบด้วยเพศชาย ๒๕๕,๒๒๑ คน เพศหญิง ๒๕๔,๑๗๔ คน รวม ๕๐๙,๓๙๕ คน

ประกาศ
ณ วันที่ ๒๘ มีนาคม พ.ศ. ๒๕๕๔
มงคล  สุระสัจจะ
ผู้อำนวยการทะเบียนกลาง

ปริยานุช/ผู้จัดทำ
๒๐ เมษายน ๒๕๕๔
ณัฐวดี/ตรวจ
๒๐ เมษายน ๒๕๕๔

ปริญสินีย์/ปรับปรุง
๒๗ พฤษภาคม ๒๕๕๗

[๑] ราชกิจจานุเบกษา
เล่ม ๑๒๘/ตอนพิเศษ ๓๘ ง/หน้า ๒๑/๓๑ มีนาคม ๒๕๕๔